ORDE do 25 de marzo de 2022 pola que se fixan os prezos privados por servizos prestados pola Axencia Galega da Calidade Alimentaria.
Consellería do Medio Rural — III. Outras disposicións — 06/04/2022

O Decreto 52/2018, do 5 de abril, polo que se crea a Axencia Galega da Calidade Alimentaria (en diante, a Axencia), configura a Axencia con personalidade xurídica propia, patrimonio e tesouraría propios e autonomía na súa xestión. A norma atribúelle a competencia para, por unha banda, ser o instrumento básico de actuación da Xunta de Galicia en materia de promoción e protección da calidade diferencial dos produtos alimentarios galegos acollidos aos distintos indicativos de calidade e, por outra, potenciar a calidade da produción alimentaria galega, concentrando as actividades investigadoras e de desenvolvemento tecnolóxico no eido alimentario para suplir os déficits que nesta materia se produzan na nosa comunidade autónoma e establecendo como obxectivo principal da súa actividade investigadora responder aos retos científicos e tecnolóxicos aos cales se enfrontan os sectores agroforestal e agroalimentario, vinculados á mellora da súa competitividade.
A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, define prezo privado como a contraprestación obtida polos suxeitos públicos activos, como consecuencia das prestacións de servizos ou a realización de actividades efectuadas en réxime de dereito privado cando, prestando tamén tales servizos ou actividades o sector privado, sexan de solicitude voluntaria por parte dos administrados. Estes prezos privados deben fixarse polas consellerías correspondentes, atendendo ás condicións e circunstancias do mercado en que operen, e publicaranse no
Diario Oficial de Galicia
. Pola súa banda, o Decreto 61/2005, do 7 de abril, dita as normas específicas para a aplicación das taxas a prezos na Comunidade Autónoma de Galicia.
No exercicio das súas competencias, a Axencia presta servizos e realiza actividades suxeitas á contraprestación dun prezo privado en tres ámbitos diferentes: primeiro, os servizos de control e certificación de produtos amparados nunha denominación xeográfica e os relativos á artesanía alimentaria, recollidos nos artigos 15.1 e 27 da Lei 2/2005, do 18 de febreiro, de promoción e defensa da calidade alimentaria galega; segundo, as análises, estudos, diagnoses e ditames de laboratorio expedidos polo Laboratorio Agrario e Fitopatolóxico de Galicia, o Centro de Investigación Forestal de Lourizán e a Estación de Viticultura e Enoloxía de Galicia; e terceiro, a transferencia de material vexetal de sementes autóctonas e plantas de viveiro, producidas no Centro de Investigacións Agrarias de Mabegondo, no Centro de Investigación Forestal de Lourizán e na Estación de Viticultura e Enoloxía de Galicia.
Arestora están en vigor tres ordes reguladoras de prezos privados para cadanseu ámbito. En concreto:
• A Orde do 23 de marzo de 2010 pola que se regulan os prezos privados dos servizos de xestión, control e certificación da calidade alimentaria do Instituto Galego da Calidade Alimentaria;
• A Orde do 19 de decembro de 2014 pola que se fixan os prezos das determinacións analíticas realizadas polo Laboratorio Agrario e Fitopatolóxico de Galicia e pola Estación de Viticultura e Enoloxía de Galicia, dependentes da Consellería do Medio Rural; e
• A Orde do 1 de decembro de 2009 pola que se fixan os prezos derivados dos servizos xestionados pola Consellería do Medio Rural, referente a plantas forestais, semente e piñas de sequeiro.
Estas disposicións non se refiren á totalidade de produtos e servizos expedidos actualmente pola Axencia nin recollen as prescricións do Real decreto 55/2017, do 3 de febreiro, polo que se desenvolve a Lei 2/2015, do 30 de marzo, de desindexación da economía española.
A prol dun principio de simplicidade, cómpre actualizar e unificar a previsión normativa respecto aos prezos privados dos produtos e servizos expedidos pola Axencia, e a súa revisión, nunha única disposición. Polo tanto, logo do informe favorable da Consellería de Facenda e Administración Pública, de conformidade co previsto no artigo 30.1.3 do Estatuto de autonomía de Galicia, e no uso das competencias conferidas pola Lei 1/1983, do 22 de febreiro, de normas reguladoras da Xunta e da súa Presidencia.
Artigo 1.
Obxecto
Esta orde fixa os prezos exixibles polos produtos e servizos prestados pola Axencia Galega da Calidade Alimentaria en réxime de dereito privado e o seu sistema de actualización.
Artigo 2.
Ámbito de aplicación
O ámbito de aplicación desta orde abrangue os seguintes servizos que se describen nos anexos desta orde:
1. Servizos de xestión, control e certificación da calidade alimentaria (anexo 1).
2. Análises, estudos, diagnoses e ditames (anexo 2).
3. Transferencia de material vexetal (anexo 3).
Artigo 3.
Suxeitos obrigados ao pagamento do prezo
Estarán obrigados ao pagamento do prezo fixado as persoas físicas ou xurídicas que reciben os servizos da Axencia relacionados nos anexos 1 e 2, ou que adquiran o material codificado no anexo 3.
Artigo 4.
Condicións da prestación
1. Servizos de xestión, control e certificación da calidade alimentaria.
Nun prazo máximo de 15 días naturais tras a recepción da factura, os interesados aboarán o importe indicado, nas contas restrinxidas de recadación abertas pola Atriga nas entidades financeiras autorizadas, facendo mención do código do concepto correspondente. O pagamento poderase facer telematicamente desde a páxina da Atriga.
2. Análises, estudos, diagnoses e ditames.
Antes da recollida dos resultados, os interesados aboarán o importe indicado nas contas restrinxidas de recadación abertas pola Atriga nas entidades financeiras autorizadas, facendo mención do código do concepto correspondente. O pagamento poderase facer telematicamente desde a páxina da Atriga. A xustificación do pagamento será aval necesario e suficiente para a retirada dos resultados.
3. Transferencia de material vexetal.
Os interesados aboarán previamente o importe indicado nas contas restrinxidas de recadación abertas pola Atriga nas entidades financeiras autorizadas, facendo mención do código do concepto correspondente. O pagamento poderase facer telematicamente desde a páxina da Atriga. A xustificación do pagamento será aval necesario e suficiente para a retirada do material vexetal.
Artigo 5.
Exaccións e subvencións reguladoras
1. Os prezos aprobados no anexo desta orde non serán exixibles aos órganos da Administración a que se refire o artigo 3 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia.
2. Os consellos reguladores, os operadores de indicacións xeográficas e aqueles de artesanía alimentaria desfrutarán dun réxime de bonificacións e descontos nos servizos de control e certificación, segundo especificacións do anexo 1.
Artigo 6.
Actualización dos prezos
Os prezos revisaranse no primeiro trimestre de cada ano, tomando como referencia a mesma estrutura cuantitativa e cualitativa dos custos sobre a que se estableceron. En ausencia dunha variación substancial dos custos, non procederá modificación dos prezos. Para os efectos desta orde, enténdese como variación substancial aquela que altera o prezo final, á alza ou á baixa, en máis dun 2 %.
Os prezos actualizados deberanse facer públicos mediante unha resolución da Presidencia da Axencia Galega da Calidade Alimentaria ou por delegación no titular da Dirección.
Disposición derrogatoria única.
Derrogación normativa
Derrógase a Orde do 23 de marzo de 2010 pola que se regulan os prezos privados dos servizos de xestión, control e certificación da calidade alimentaria do Instituto Galego da Calidade Alimentaria; a Orde do 19 de decembro de 2014 pola que se fixan os prezos das determinacións analíticas realizadas polo Laboratorio Agrario e Fitopatolóxico de Galicia e pola Estación de Viticultura e Enoloxía de Galicia, dependentes da Consellería do Medio Rural; e a Orde do 1 de decembro de 2009 pola que se fixan os prezos derivados dos servizos xestionados pola Consellería do Medio Rural, referente a plantas forestais, semente e piñas de sequeiro, así como aquelas cantas disposicións de inferior ou igual rango se opoñan ao disposto na presente orde.
Disposición derradeira primeira.
Facultade de desenvolvemento
Facúltase o director da Agacal para ditar cantos actos e instrucións sexan necesarios para a aplicación desta orde.
Disposición derradeira segunda.
Entrada en vigor
A presente orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 25 de marzo de 2022